b'\n_START_ARTICLE_\nDaniel Kehlmann\n_START_PARAGRAPH_\nDaniel Kehlmann (s\xc3\xbcndinud 13. jaanuaril 1975 M\xc3\xbcnchenis) on Austria ja Saksa kirjanik._NEWLINE_Ta on  raamatu "Die Vermessung der Welt" ("Maailma m\xc3\xb5\xc3\xb5tmine") autor, mida loetakse \xc3\xbcheks t\xc3\xa4helepanuv\xc3\xa4\xc3\xa4rsemaks saavutuseks Saksamaa s\xc3\xb5jaj\xc3\xa4rgses kirjanduses. Raamatust on ilmunud enam kui miljon eksemplari ja seda on t\xc3\xb5lgitud 30 keelde (sealhulgas eesti keelde).\n_START_SECTION_\nHaridus ja t\xc3\xb6\xc3\xb6k\xc3\xa4ik\n_START_PARAGRAPH_\nTa s\xc3\xbcndis M\xc3\xbcnchenis, kooliaastad m\xc3\xb6\xc3\xb6dusid Viinis. Ta on \xc3\xb5ppinud filosoofiat ja germanistikat. _NEWLINE_Loomet\xc3\xb6\xc3\xb6 k\xc3\xb5rvalt tegutseb ta ka  saksa kirjanduse \xc3\xb5ppej\xc3\xb5una \xe2\x80\x93 t\xc3\xb6\xc3\xb6tas k\xc3\xbclalislektorina mitmes \xc3\xbclikoolis: 2001. aastal Mainzi Johannes Gutenbergi \xc3\x9clikoolis, \xc3\xb5ppeaastal 2005/2006 Reini-Maini Rakendusteaduste \xc3\x9clikoolis ja 2006/2007 G\xc3\xb6ttingeni \xc3\x9clikoolis. Alates 2012. aastast k\xc3\xa4ib ta loenguid pidamas New Yorgi \xc3\x9clikoolis saksa osakonnas, vahel kevadsemestril (2012), vahel s\xc3\xbcgissemestril (2015 ja 2016), kus ta valiti Eberhard Berenti Goethe \xc3\xb5ppetooli hoidjaks.\n_START_SECTION_\nKirjandustegevus\n_START_PARAGRAPH_\nEsimese raamatu avaldas ta 22-aastaselt 1997. aastal. Rahvusvaheliselt tuntuks sai tema viies raamat \xe2\x80\x93 2003. aastal ilmunud "Ich und Kaminski" ("Mina ja Kaminski").\n_START_SECTION_\n"Maailma m\xc3\xb5\xc3\xb5tmine"\n_START_PARAGRAPH_\n2005. aastal publitseeriti Kehlmanni kuues raamat "Die Vermessung der Welt" ("Maailma m\xc3\xb5\xc3\xb5tmine"), mida loetakse \xc3\xbcheks t\xc3\xa4helepanuv\xc3\xa4\xc3\xa4rsemaks saavutuseks Saksa s\xc3\xb5jaj\xc3\xa4rgsel kirjandusmaastikul. Raamatust on ilmunud enam kui miljon eksemplari ja seda on t\xc3\xb5lgitud 30 keelde (sealhulgas eesti keelde). P\xc3\xa4rast Patrick S\xc3\xbcskindi "Parf\xc3\xbc\xc3\xbcmi" (ilmus 1985) oli see m\xc3\xb5nda aega enimm\xc3\xbc\xc3\xbcdud saksakeelne romaan._NEWLINE_"Maailma m\xc3\xb5\xc3\xb5tmine" on maagilise realismi valdkonda kuuluv fiktiivne topeltbiograafia, milles autor kirjeldab s\xc3\xbcgavm\xc3\xb5ttelise huumoriga kahe 18. sajandi l\xc3\xb5pul ja 19. sajandi esimese poolel tegutsenud saksa teadlase Alexander von Humboldti ja Carl Friedrich Gaussi elu.\n_START_SECTION_\nIsiklikku\n_START_PARAGRAPH_\nTa elab Viinis ja Berliinis. Tema vanaisa Eduard Kehlmann (1888\xe2\x80\x931955) oli juudi juurtega Austria kirjanik ja isa Michael Kehlmann (1927\xe2\x80\x932005) Austria teatri- ja filmilavastaja.'